מועצת העיר רמת השרון אישרה אמש ברוב קולות ואחרי דיון סוער מתן מענק חד פעמי בסך מאה אלף שקל לקבוצת הנוער בכדורגל, זאת כתגמול על זכייתה בגביע המדינה לנוער בעונה האחרונה.
נזכיר כי קבוצת הנוער של הפועל רמת השרון זכתה לראשונה בתולדותיה בגביע המדינה לנוער בחודש מאי השנה, כאשר גברה על הפועל קרית שמונה 3:4. חבר המועצה אהרון אלמוג אסולין העלה בישיבה הצעה לסדר המציעה לתגמל את קבוצת הנוער על ההישג על פי הנוהל הקיים בעירייה, שלדבריו לא חל על קבוצות נוער, לתגמל קבוצות תחרותיות כאשר הצטיינות הינה מרכיב בקביעת גובה התמיכה. בהצעה נכתב כי המענק יהיה חד פעמי ובגובה של מאה אלף שקל.
על אופן הקצאת המענק הסביר אסולין: "הכסף לא ילך לשחקנים חלילה, אלא לשיפור מה שאפשר לעשות בקבוצה כמו מחנה אימונים מיוחד לקראת פתיחת העונה הבאה, הצטיידות, וכל תחום אחר שייראה למנכ"ל אגודת הספורט ולגורמים המקצועיים".
אסולין הציע שלושה מקורות מימון: מהרזרבה של תקציב העירייה, מעודפי אגרות בנייה ככל שיהיו, וכמוצא אחרון מתקציב החינוך.
"אני לא יודע איך להתייחס לדבר הזה ברצינות", אמר ראש העיר אבי גרובר, "פתאום שלושה חודשים לפני בחירות זה בסדר להעביר כספים מעכשיו לעכשיו, בדיון של חמש דקות?"
סגן ראש העיר יעקב קורצקי תמך ביוזמה: "אהרון העלה פה רעיון מצוין אז למה לא לפרגן? צריך לפרגן למי שהצליח ולתת להם מאה אלף שקל. לא יקרה כלום אם ניתן להם, זה בסדר גמור".
על דברים אלה השיב גרובר: "באגודת הספורט יש אנשי מקצוע שמנהלים את התחום, ועכשיו פוליטיקאים מתחילים לחשוב שהם מנהלים יותר טוב מאנשי המקצוע את הכדורגל ואז הכול מהר מאוד מגיע למקומות שליליים. אם אגודת הספורט יחד עם האנשים שמנהלים את מחלקת הנוער בשוטף חושבים שהם צריכים מחנה אימונים, הם יודעים עם מי לדבר והם יודעים מה הם צריכים והם יקבלו את האמצעים האלה – והם מקבלים את האמצעים האלה. אתם רוצים לתת מאה אלף? ניתן מאה אלף. לי זה לא נראה שלושה חודשים לפני הבחירות לבוא עם הצעה כזאת".
ההערה אחרונה של גרובר גררה תגובות נסערות מצד חברי המועצה. אסולין הטיח בגרובר: "אתה רואה את זה בעין שלך, אני רואה את זה כפתיחת עונה וזה ההבדל בינינו. אני לא מסתכל על ה-30 באוקטובר, זה לא מעניין אותי, אני לא אהיה פה. אני חושב שלפני תחילת עונה, כשאפשר לתגמל קבוצה כדי לחנך למצוינות, זה בדיוק המקום לעשות את זה".
חברת קואליציה נוספת שתמכה בהצעה היא נורית אבנר: "אני מסכימה עם ההצעה של אהרון, ואני בעד להעניק לבני הנוער שלנו את המאה אלף שקל באיזושהי צורה. אני חושבת שהם הביאו כבוד גדול לעיר רמת השרון".
הדיון המשיך לעלות לטונים גבוהים כאשר גם חברי האופוזיציה טל עזגד וגיא קלנר תקפו את ראש העיר. "אתה הבאת את קבוצת הכדורגל עם הגביע לישיבת מועצת העיר, קיבלנו אותם בכבוד רב. אז אל תבוא עכשיו בטענות ותגיד שבאים אנשים ורוצים לתגמל", הם אמרו לו.
קלנר הוסיף ואמר: "בא עכשיו חבר מועצה עם רעיון פרודוקטיבי וחיובי על רקע משהו מאוד מיוחד שקרה בשנה האחרונה בעולם הספורט של רמת השרון. הוא בא ממקום טוב וחיובי וגם זה לא טוב?"
בסופו של דיון אושרה ההצעה כאמור ברוב קולות, כשגם חברי הקואליציה נורית אבנר וסגן ראש העיר יעקב קורצקי הצביעו בעד.